b'\n_START_ARTICLE_\nStaattinen s\xc3\xa4hk\xc3\xb6\n_START_PARAGRAPH_\nStaattinen s\xc3\xa4hk\xc3\xb6  tarkoittaa staattista s\xc3\xa4hk\xc3\xb6varausta. T\xc3\xa4m\xc3\xa4 on aineen s\xc3\xa4hk\xc3\xb6inen ep\xc3\xa4tasapainotila, jolloin staattisesti varautuneessa kappaleessa on elektronien vajaus tai ylim\xc3\xa4\xc3\xa4r\xc3\xa4, eli positiivinen tai negatiivinen varaus. Normaali s\xc3\xa4hk\xc3\xb6inen varaus purkautuu s\xc3\xa4hk\xc3\xb6virran katketessa, mutta staattinen varaus on pysyv\xc3\xa4mpi, koska se usein muodostuu s\xc3\xa4hk\xc3\xb6\xc3\xa4 erist\xc3\xa4v\xc3\xa4\xc3\xa4n materiaaliin eik\xc3\xa4 p\xc3\xa4\xc3\xa4se purkautumaan. Hankaamisen ja koskettamisen lis\xc3\xa4ksi varautuminen voi synty\xc3\xa4 esimerkiksi s\xc3\xa4hk\xc3\xb6laitteen s\xc3\xa4hk\xc3\xb6kent\xc3\xa4ss\xc3\xa4 induktion vaikutuksesta kappaleeseen.\n_START_SECTION_\nHistoria\n_START_PARAGRAPH_\nAntiikissa meripihka tunnettiin aineena, joka kuivalla s\xc3\xa4\xc3\xa4ll\xc3\xa4 hierottaessa saattoi kipin\xc3\xb6id\xc3\xa4 ja vet\xc3\xa4\xc3\xa4 pieni\xc3\xa4 kappaleita puoleensa. Thales selitti ilmi\xc3\xb6n johtuvan meripihkan sielusta, joka vaikutti elottomiin esineisiin. Theofrastos havaitsi turmaliinin (lapis lyncurius) sis\xc3\xa4lt\xc3\xa4v\xc3\xa4n samanlaisia ominaisuuksia. Gaius Plinius Secundus lis\xc3\xa4si listaan rubiinin. Arabit tunsivat gagaatin. Antiikin ajasta my\xc3\xb6h\xc3\xa4iskeskiajalle ilmi\xc3\xb6t\xc3\xa4 ei juuri tutkittu, eik\xc3\xa4 muita s\xc3\xa4hk\xc3\xb6ilmi\xc3\xb6it\xc3\xa4 kuten salamaa osattu yhdist\xc3\xa4\xc3\xa4 staattisen s\xc3\xa4hk\xc3\xb6n ilmentymiin._NEWLINE_Keskiajalla magnetismista ja s\xc3\xa4hk\xc3\xb6ilmi\xc3\xb6ist\xc3\xa4 mainitsivat Roger Bacon ja Girolamo Cardano. William Gilbert oli ensimm\xc3\xa4inen, joka luetteli systemaattisesti kappaleita, jotka saivat ominaisuuksia hangattaessa. 1650-luvulla Otto von Guericke rakensi rikkipallon, jolla saattoi tehd\xc3\xa4 hankauss\xc3\xa4hk\xc3\xb6\xc3\xb6n liittyvi\xc3\xa4 kokeita. My\xc3\xb6hemmin Francis Hauksbee rakensi lasipallosta laitteen, jolla sai tehty\xc3\xa4 s\xc3\xa4hk\xc3\xb6\xc3\xa4 polkemalla. Leydenin pullo yhdistettyn\xc3\xa4 lasipallogeneraattoriin antoi alun kaikelle s\xc3\xa4hk\xc3\xb6n tutkimukselle.\n_START_SECTION_\nHankauss\xc3\xa4hk\xc3\xb6\n_START_PARAGRAPH_\nTribos\xc3\xa4hk\xc3\xb6inen ilmi\xc3\xb6 syntyy kahden eri materiaalin hankautuessa toisiaan vasten. T\xc3\xa4m\xc3\xa4 on tunnetuin s\xc3\xa4hk\xc3\xb6varauksen muodostumistapa ja helposti demonstroitavissa hankaamalla muovimateriaaleja puuvillakankaalla. T\xc3\xa4ll\xc3\xb6in toinen materiaali varautuu positiivisesti ja toinen negatiivisesti. Ihmisen ollessa yleens\xc3\xa4 positiivisesti varautunut ja s\xc3\xa4hk\xc3\xb6\xc3\xa4johtava, niin negatiivisesti varautunut muovi synnytt\xc3\xa4\xc3\xa4 kosketuksessa kipua aiheuttavan s\xc3\xa4hk\xc3\xb6purkauksen, joka voi n\xc3\xa4ky\xc3\xa4 kipin\xc3\xa4n\xc3\xa4.\n_START_SECTION_\nPietsos\xc3\xa4hk\xc3\xb6inen ilmi\xc3\xb6\n_START_PARAGRAPH_\nPietsos\xc3\xa4hk\xc3\xb6inen ilmi\xc3\xb6 syntyy kappaleen muodonmuutoksesta tietynlaisessa kiderakenteessa.\n_START_SECTION_\nS\xc3\xa4hk\xc3\xb6staattinen induktio\n_START_PARAGRAPH_\nS\xc3\xa4hk\xc3\xb6staattinen induktio eli influenssi on ilmi\xc3\xb6, jolla my\xc3\xb6s johtavat metallikappaleet saadaan staattisesti varautuneiksi.\n_START_SECTION_\nStaattisen s\xc3\xa4hk\xc3\xb6varauksen hy\xc3\xb6dynt\xc3\xa4minen\n_START_PARAGRAPH_\nTeollisuudessa staattista s\xc3\xa4hk\xc3\xb6varausta hy\xc3\xb6dynnet\xc3\xa4\xc3\xa4n kappaleiden kiinnitt\xc3\xa4miseen, esimerkiksi ESC (Electrostatic chuck) kiinnityst\xc3\xa4 k\xc3\xa4ytet\xc3\xa4\xc3\xa4n plasmaetsauskoneissa piikiekkojen pit\xc3\xa4miseen kiinni alustassaan. Varaus n\xc3\xa4iss\xc3\xa4 synnytett\xc3\xa4\xc3\xa4n s\xc3\xa4hk\xc3\xb6ll\xc3\xa4 ja se voidaan my\xc3\xb6s purkaa kappaleen irrottamiseksi._NEWLINE_Elektrofotografiassa, jota k\xc3\xa4ytet\xc3\xa4\xc3\xa4n valokopioinnissa ja lasertulostimissa, kopiokoneen tai tulostimen rumpu ladataan ensin staattisella s\xc3\xa4hk\xc3\xb6ll\xc3\xa4 ja varaus puretaan sitten pois halutuista kohdista valon avulla. V\xc3\xa4rijauhe tarttuu niihin kohtiin, joihin s\xc3\xa4hk\xc3\xb6varaus on j\xc3\xa4\xc3\xa4nyt._NEWLINE_Elektreettimikrofonissa hy\xc3\xb6dynnet\xc3\xa4\xc3\xa4n elektreettimateriaalissa olevaa pysyv\xc3\xa4\xc3\xa4 staattista s\xc3\xa4hk\xc3\xb6varausta polarisaatioj\xc3\xa4nnitteen muodostamiseen.'